એંજિન ચાલું થયું કે તરત જ મર્સીડિઝ ચાલતી થઈ. તેની પાછળ-પાછળ ટ્રક પણ રવાના થઈ ગઈ. બધાં એટલા હતોત્સાહ થઈ ગયાં હતાં, કે ઔપચારીક “આવજો-આવજો” જેવું કંઈ પણ ન થયું, પરંતુ હિલ્ફ્સ્ટેન, સ્ટર્ન અને સાલપિટરની સહી કરેલો, ઓસ્કર અને એમિલિ અંગે કરેલી નોંધોને પ્રમાણિત કરતો એક પત્ર શિન્ડલર દંપતિને આપવામાં આવ્યો હતો. શિન્ડલરનો કાફલો દરવાજાની બહાર પહોંચીને ડાબી બાજુએ વળીને પાટાની સમાંતરે હેલિકૂવ બ્રોડ તરફ રવાના થઈ ગયો. ઓસ્કર માટે યુરોપનો એ સુરક્ષિત છેડો હતો. લગ્નવિધિ સાથે સંકળાયેલી કોઈક ઘટના ચાલી રહી હોય એવું લાગતું હતું, કારણ કે કેટલીયે સ્ત્રીઓને બ્રિનલિટ્ઝમાં લઈને આવેલો ઓસ્કર, આજે પોતાની પત્નીની સાથે બ્રિનલિટ્ઝ છોડીને જઈ રહ્યો હતો. સ્ટર્ન અને બીજા લોકો મેદાનમાં જ ઊભા રહ્યા. આટઆટલી ખાતરી મળી ચૂક્યા પછી હવે તેઓ પોતાની રીતે મુક્ત હતા! મુક્તિનું આ ભારણ અને તેની અનિશ્ચિતતાઓને તેમણે હવે જાતે જ વેઠવાં જ પડે તેમ હતાં!